b'\n_START_ARTICLE_\nJames Tyler Kent\n_START_SECTION_\nPrimers anys\n_START_PARAGRAPH_\nFill de Steven Kent i Caroline Tyler, Kent va ser criat com un baptista ac\xc3\xa8rrim. Kent va fer l\'educaci\xc3\xb3 secund\xc3\xa0ria a l\'Acad\xc3\xa8mia Franklin de Prattsburgh (Nova York), i es va matricular a la Universitat de Madison (avui en dia Universitat Colgate), de la qual es va graduar el 1868. Va obtenir un m\xc3\xa0ster de la mateixa instituci\xc3\xb3 l\'any 1870. Kent va assistir a l\'Institute of Eclectic Medicine a Cincinnati (Ohio), on, a m\xc3\xa9s de medicina convencional, va estudiar tamb\xc3\xa9 naturopatia, homeopatia, i quiropr\xc3\xa0ctica. Kent es va graduar de l\'Institut el 1873.\n_START_SECTION_\nCarrera\n_START_PARAGRAPH_\nEl 1874, Kent es va casar i es va instal\xc2\xb7lar a Saint Louis (Missouri), on va iniciar la pr\xc3\xa0ctica de la medicina. Dos anys despr\xc3\xa9s va prendre possessi\xc3\xb3 d\'una pla\xc3\xa7a de professor d\'anatomia a la American College de Saint Louis. Va ser en aquest temps quan es va convertir en un fervent partidari dels preceptes de l\'homeopatia, un sistema de medicina alternativa que tracta els pacients a trav\xc3\xa9s de l\'administraci\xc3\xb3 de "remeis" que contenen subst\xc3\xa0ncies extremadament dilu\xc3\xafdes i que, segons els home\xc3\xb2pates, si s\'administraven sense diluir a una persona sana causarien s\xc3\xadmptomes similars a la malaltia. Els home\xc3\xb2pates segueixen creient que l\'administraci\xc3\xb3 d\'aquestes subst\xc3\xa0ncies "similars" estimula el cos a derrotar la malaltia, tot i que actualment s\'ha demostrat que no tenen efecte m\xc3\xa9s enll\xc3\xa0 del placebo._NEWLINE_El 1881, Kent va acceptar un lloc com a professor d\'anatomia a la Homeopathic College of Missouri, una instituci\xc3\xb3 amb la qual va romandre afiliat fins a 1888. El 1890 es va traslladar a Pennsilv\xc3\xa0nia com a Deg\xc3\xa0 de Professors de la Post-Graduate Homeopathic Medical School de Filad\xc3\xa8lfia, on va romandre fins al 1899._NEWLINE_El 1897 Kent va publicar la seva obra magna, el Repertori de la Materia Medica homeop\xc3\xa0tica ((angl\xc3\xa8s): Repertory of the Hom\xc5\x93opathic Materia Medica). Aquesta guia de malalties i els seus "similars" associats segueix sent actualment el repertori en el qual es basa gran part de la pr\xc3\xa0ctica moderna de l\'homeopatia._NEWLINE_Kent va editar el Journal of Homeopathics entre 1897 i 1903, on va produir set volums de la revista. El 1903 es va mudar a Chicago, on va ensenyar a la Hahnemann Medical College. Kent es va mantenir en aquest lloc fins a la seva sortida el 1909 per convertir-se en professor i deg\xc3\xa0 del Hering Medical College and Hospital, tamb\xc3\xa9 a Chicago._NEWLINE_Al novembre de 1910, Kent va ser clau en l\'establiment de la Society of Homeopathicians com a mitj\xc3\xa0 de difusi\xc3\xb3 dels principis de l\'homeopatia promulgats per Hahnemann. El grup va publicar la seva pr\xc3\xb2pia revista, The Homeopathician._NEWLINE_Kent va escriure profusament i les seves obres es van publicar en diversos idiomes a m\xc3\xa9s de l\'angl\xc3\xa8s durant el curs de la seva vida. Va aconseguir tamb\xc3\xa9 un important nombre d\'adeptes a l\'\xc3\x8dndia, pa\xc3\xads on a finals del segle XX i principis del XXI hi ha diversos dels editors de la seva obra.'